ஐ.நா.வின் தடையைத் தொடர்ந்து பாகிஸ்தான் அரசும் சயீதுவின் அமைப்பை கண்காணிப்புக்கு உள்ளான அமைப்புப் பட்டியலில் சேர்த்தது. ஆனால், நாடு முழுவதும் சயீது தொடர்ந்து பிரசார நடவடிக்கைகளில் ஈடுபட்டார். குறிப்பாக, காஷ்மீரில் இந்திய அரசுக்கு எதிரான செயல்பாடுகளை நியாயப்படுத்தி அவர் பேசியும், பாகிஸ்தான் அரசு கைகட்டி வேடிக்கை பார்த்துக்கொண்டிருந்தது. அதைப் பற்றி கேட்கப்பட்ட கேள்விகளுக்கு எல்லாம், சர்வசாதாரணமாக பதிலளித்தது, பாகிஸ்தான் அரசு. காரணம், ஜ.உ.த. அமைப்பானது ஃபாலா-இ-இன்சானியத் அறக்கட்டளை மூலம் பாகிஸ்தான் முழுவதும் பெருமளவிலான தொண்டு நிறுவனமாக உருவெடுத்துள்ளது. பள்ளிகள், கல்லூரிகள், மதவாதமையங்கள் என 300-க்கும் மேற்பட்ட நிறுவனங்களை ஜ.உ.த. அமைப்பே நடத்திவருகிறது; ஃபாலா அறக்கட்டளை மூலம் ஏராளமான மருந்து மற்றும் உணவுப்பொருள்களை வழங்கிவருகிறது. குண்டுவெடிப்பு அல்லது இயற்கைப் பேரிடர்களின்போது பாதிக்கப்படும் மக்களுக்கு முதல் ஆளாகப் போய் உதவிக்கு நிற்பதில் சயீதுவின் அமைப்புகள் பெயர் வாங்கியுள்ளன என்கிறார்கள்.